Document ID: 32008D0269

KOMISIJAS LĒMUMS
(2008. gada 19. marts)
par grozījumiem Lēmumā 2001/618/EK, lai Côtes-d’Armor, Finistère, Ille-et-Vilaine, Morbihan un Nord departamentu Francijā iekļautu to reģionu sarakstā, kuri ir Aujeski slimības neskarti
(izziņots ar dokumenta numuru K(2008) 1072)
(Dokuments attiecas uz EEZ)
(2008/269/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1964. gada 26. jūnija Direktīvu 64/432/EEK par dzīvnieku veselības problēmām, kas ietekmē liellopu un cūku iekšējo tirdzniecību Kopienā (1), un jo īpaši tās 9. panta 2. punktu un 10. panta 2. punktu,
tā kā:
(1)
Direktīva 64/432/EEK paredz noteikumus, kas piemērojami noteiktu dzīvnieku tirdzniecībai Kopienas iekšienē. Minētās direktīvas 9. pants nosaka, ka obligātās valsts kontroles programmas attiecībā uz noteiktu lipīgu slimību, ieskaitot Aujeski slimību, jāiesniedz Komisijai apstiprināšanai. Bez tam Direktīvas 64/432/EEK 10. pantā noteikts, ka dalībvalstis iesniedz Komisijai dokumentus par šo slimību statusu savā teritorijā.
(2)
Komisijas 2001. gada 23. jūlija Lēmuma 2001/618/EK par papildu garantijām Kopienas iekšējā tirdzniecībā ar cūkām attiecībā uz Aujeski slimību, kritērijiem, ar kuriem nodrošina informāciju par šo slimību, un ar ko atceļ Lēmumu 93/24/EEK un 93/244/EEK (2), I pielikumā uzskaitītas tās dalībvalstis vai reģioni, kuri nav Aujeski slimības skarti un kuros aizliedz vakcināciju. Lēmuma 2001/618/EK II pielikumā ir to dalībvalstu vai reģionu saraksts, kuros ir Aujeski slimības kontroles programmas.
(3)
Aujeski slimības apkarošanas programmu Francijā īsteno vairākus gadus, un Côtes-d’Armor, Finistère, Ille-et-Vilaine, Morbihan un Nord departaments ir minēts kā reģions, kur darbojas apstiprinātā Aujeski slimības apkarošanas programma.
(4)
Francija ir iesniegusi Komisijai apstiprinošus dokumentus par Côtes-d’Armor, Finistère, Ille-et-Vilaine, Morbihan un Nord departamentu kā Aujeski slimības neskartu zonu, ar ko pierāda, ka slimība šajos departamentos ir izskausta.
(5)
Komisija pārbaudīja Francijas iesniegto dokumentāciju un konstatēja, ka tā atbilst Direktīvas 64/432/EEK 10. panta 1. punktam. Tāpēc minētie departamenti ir jāiekļauj Lēmuma 2001/618/EK I pielikuma sarakstā.
(6)
Tāpēc attiecīgi ir jāgroza Lēmums 2001/618/EK.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2001/618/EK I un II pielikumu aizstāj ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2008. gada 19. martā

Labels: 10
0
3
6
18